《和南海黎美周黄牡丹诗四首 其一》
明代·郭辅畿

独倚东风笑艳阳，分来龙衮作宫妆。新姿澹映阿娇屋，晓佩轻摇少妇香。

露润金盘珠汗冷，梦回珀枕翠鬟光。相怜更在朱颜外，莫向荷花唤六郎。

作者简介：郭辅畿（一六一六 — 一六四八），原名京芳，字咨曙。大埔人。明思宗崇祯十五年（一六四二）举人。有《洗砚堂文集》、《秋驾草》、《楚音集》、《菱青集》、《金樯集》、《闺怨诗百首》、《饮兰纪呓》等。民国《新修大埔县志》卷一九有传。